b'\n_START_ARTICLE_\nPerzej Makedonski\n_START_SECTION_\nMladost\n_START_PARAGRAPH_\nPerzej je bil sin kralja Filipa V. Makedonskega in prile\xc5\xbenice, morda Polikratije Argo\xc5\xa1ke.  Mati se je zato bala, da bo makedonski prestol nasledil Filipov zakonski sin in Perzejev mlaj\xc5\xa1i polbrat Demetrij, ne nazadnje tudi zaradi vme\xc5\xa1avanja Rimljanov, ki so svojega nekdanjega talca imeli za pravega prijatelja. Perzej je s spletkami o\xc4\x8deta prepri\xc4\x8dal, da je Demetrij izdajalec in o\xc4\x8de ga je dal usmrtiti.\n_START_SECTION_\nVladanje\n_START_PARAGRAPH_\nLeta 179 pr. n. \xc5\xa1t. je Filip V. Makedonski umrl in Perzej je nasledil njegov prestol. \xc4\x8cetudi se z vpletenostjo v Demetrijevo usmrtitev ni prikupil Rimljanom, je bilo eno od njegovih prvih dejanj po prihodu na prestol obnovitev sporazuma z Rimsko republiko. Drugi Perzejevi ukrepi - vme\xc5\xa1avanje v notranje zadeve svojih sosedov, izgon rimskega zaveznika Abrupolisa z njegovih ozemelj v Trakiji, oboro\xc5\xbeen obisk Delfov, izogibanje rimskim veleposlanikom v Makedoniji in njegova dinasti\xc4\x8dna poroka so povzro\xc4\x8dale zaskrbljenost rimskega Senata._NEWLINE_Dr\xc5\xbeavi sta se zato kmalu zapletli v tretjo makedonsko vojno, ki je trajala od leta 171 do 168 pr. n. \xc5\xa1t. \xc4\x8ceprav je imel Perzej na za\xc4\x8detku vojne nekaj uspehov, se je vojna kon\xc4\x8dala z njegovim popolnim porazom v bitki pri Pidni in vdajo rimskemu generalu Luciju Emiliju Pavlu. Perzeja, pobrata Filipa in sina Aleksandra so Rimljani kot ujetnike odpeljali v Rim. Blaise Pascal v svoji Pens\xc3\xa9es (Lafuma 15) m\xc3\xa9ni, da so Perzeju zamerili, ker (po porazu pri Pidni) na naredil samomora. Antigonidsko Makedonsko kraljestvo je razpadlo. Rimljani so na njegovem ozemlju ustanovili \xc5\xa1tirimi od Rima odvisne republike. Rimsko oblast je za pribli\xc5\xbeno eno leto prekinil Andrisk Makedonski, vendar je bil leta 148 pr. n. \xc5\xa1t. pora\xc5\xbeen. Po zatrtju njegovega upora so bile leta 146 pr. n. \xc5\xa1t. vse \xc5\xa1tiri republike ukinjene in zdru\xc5\xbeene v rimsko provinco Makedonijo.\n_START_SECTION_\nDru\xc5\xbeina\n_START_PARAGRAPH_\nPerzej se je leta 178 pr. n. \xc5\xa1t. poro\xc4\x8dil z Laodiko V., h\xc4\x8derko Selevka IV. Sirijskega. Eden od njunih sinov, Aleksander, je bil ob o\xc4\x8detovem porazu \xc5\xa1e otrok. Po triumfu Emilija Pavla leta 167 pr. n. \xc5\xa1t. je bil skupaj z o\xc4\x8detom interniran v Albi Fucens. Postal je spreten obdelovalec kovin, se nau\xc4\x8dil latin\xc5\xa1\xc4\x8dine in postal javni notar.'